I n f o r m á c i a
o plnení úloh vyplývajúcich z rozpracovania a konkretizácie opatrení na realizáciu koncepčných zámerov a stanovených cieľov “Koncepcie agrárnej a potravinovej politiky  v roku 2001 a v rokoch 2002 – 2005”, “Koncepcie lesníckej politiky v roku 2001 a v rokoch 2002 – 2005” a “Zelených správ 2000”
	
Prevažná väčšina opatrení a úloh za poľnohospodárstvo a potravinárstvo je zameraná na vytváranie ekonomicko-obchodných podmienok (zlepšenie finančných tokov, uplatnenie osobitného systému financovania a úverovania, ceny, riešenie rizík  v poľnohospodárskej výrobe, organizácia a ochrana domáceho agrárneho trhu, účelnejšie a cielenejšie využívanie podpôr, na nástroje štrukturálnej politiky a  na regionálnu politiku  a rozvoj vidieka. V súlade so závermi koncepcie a Národným programom pre prevzatie Acquis communautaire sú konkretizované úlohy v oblasti prístupového procesu rezortu a harmonizácie agrárnej politiky  so Spoločnou poľnohospodárskou politikou (SPP) EÚ. Cieľom uvedených opatrení je najmä  postupné vytváranie podmienok pre obnovu dynamiky rastu výroby, zvyšovanie efektívnosti, konkurencieschopnosti a kvality produkcie, ako základného predpokladu pre plynulý rast dôchodkovosti poľnohospodárstva i jeho pracovníkov.
	Z celkového počtu 36 opatrení a úloh je 9 úloh, ktoré svojim charakterom presahujú pôsobnosť a kompetencie rezortu pôdohospodárstva, pričom 4 z nich majú legislatívny charakter. V pôsobnosti rezortu je zabezpečovaných celkom 27 úloh.
K najdôležitejším úlohám, najmä z hľadiska vytvárania optimálnych podmienok pre realizáciu agropotravinárskej produkcie na domácom i zahraničnom trhu a nadväzne i pre oživenie a rast poľnohospodárskej výroby patrí Návrh zákona o organizovaní trhov s vybranými poľnohospodárskymi výrobkami, ktorý bol koncom apríla predložený do Legislatívnej rady vlády SR. Týmto zákonom sa zároveň realizuje zámer Programového vyhlásenia vlády SR transformovať súčasný  Štátny fond trhovej regulácie (ŠFTR) SR v poľnohospodárstve na  Intervenčnú agentúru obdobnú inštitúciám v EÚ. Transformácia sa  uskutoční postupne v dvoch etapách. V prvej etape sa navrhuje pretransformovať ŠFTR  na Intervenčnú agentúru, ktorá v období pred vstupom do EÚ bude realizovať politiku regulácie trhu v súlade s Koncepciou agrárnej a potravinovej politiky SR do roku 2005.  V druhej etape pôjde o úpravu organizovania trhu s poľnohospodárskymi výrobkami s plnou kompatibilitou a nadväznosťou na právo EÚ.
Rovnako významné sú zámery a opatrenia, orientované na podpornú politiku v duchu novej koncepcie. Základným cieľom tejto politiky je zosúladenie všetkých podporných nástrojov, príprava dlhodobejšieho a ucelenejšieho systému poskytovania finančných podpôr, sprehľadnenie a kontrolovateľnosť tokov peňazí a zbližovanie slovenskej agrárnej politiky so spoločnou agrárnou politikou EÚ.   V znevýhodnených oblastiach pôjde predovšetkým o prechod na viacúrovňovú podporu, to znamená oddelenie podpory zameranej na udržiavanie krajiny a plnenie environmentálnych úloh od podpory poľnohospodárskej výroby. 
Vychádzajúc zo zásady že dotačný systém musí vyvážene podporovať poľnohospodárstvo tak v jeho produkčných funkciách ako i neprodukčných bol Ministerstvom pôdohospodárstva vypracovaný a Stálou komisiou pre finančné právo pri LRV SR schválený Výnos MP SR o ich poskytovaní od roku 2001 pre:
1) Poľnohospodársky znevýhodnené oblasti – podľa zákona č. 240/1998 Z.z.  o poľnohospodárstve  a jeho noviel a v zmysle Výnosu MP SR č. 3809/1/2000-100 z 18.12.2000:
-	dotácie na udržiavanie kvality pôdy, 
-	dotácie na kompenzáciu nižšej dôchodkovosti v znevýhodnených a chránených oblastiach – viazané na dosiahnutie tržieb z poľnohospodárskej výroby (bez špeciálnych kultúr), odstupňovaných podľa ceny pôdy, 
-	dotácie na kompenzáciu znevýhodnenia u špeciálnych trvalých kultúr (chmelnice, vinice, ovocné sady – do výšky 10 % tržieb (vrátane dodávok do vlastných prevádzkarní),
-	podpora chovu kráv bez trhovej produkcie mlieka a chovu oviec a kôz.
2) Ostatné dotácie na podporu podnikania v poľnohospodárstve  - Výnos MP SR z 18.decembra 2000 č. 3809/2/2000 – 100
-	kompenzačné platby v rastlinnej a živočíšnej výrobe,
-	vyrovnávacie platby,
-	všeobecné služby pre poľnohospodárstvo,
-	podpora ekologického poľnohospodárstva,
-	modernizácia a podpora reštrukturalizácie podnikovej sféry.
Vytváranie podmienok pre zlepšenie financovania poľnohospodárskej výroby je jedným zo základných faktorov podmieňujúcich ekonomickú stabilizáciu a oživenie rastu výroby  v APK SR. V tomto duchu a v súlade s Programovým vyhlásením Ministerstvo pôdohospodárstva SR  vypracovalo materiál “Návrh na osobitný systém úverových podmienok pre poľnohospodárstvo po roku 2000”, ktorý schválila vláda SR v decembri minulého roka uznesením č. 1038/2000. Na základe toho MP SR už pre rok 2001 rieši zníženie priameho úverového zaťaženia poľnohospodárov cez bonifikáciu úrokov z poskytnutých úverov, vrátane úverov na skladiskové a tovarové záložné listy v rámci dotácii do poľnohospodárstva  (Výnos MP SR 3809/2/2000-100).
	Nadväzne na toto uznesenie vlády SR na riešenie rizikovosti podnikania v poľnohospodárstve Ministerstvo pôdohospodárstva  SR vypracuje v spolupráci s Ministerstvom financií  SR do konca septembra 2001 - Projekt na riešenie rizikovosti pri nepoistiteľných katastrofálnych škodách v poľnohospodárskej výrobe.
Bol prijatý aj osobitný systém riešenia tzv. “starého bloku” úverov evidovaných v Konsolidačnej banke Bratislava. Spracovávajú sa nové zmluvy medzi touto bankou a zainteresovanými poľnohospodárskymi subjektami s tým, že sa splátky istiny a doteraz nezaplatených úrokov tohto úveru odkladajú až do roku 2006. Vytvárajú sa zároveň predpoklady na rozšírenie záručných mechanizmov v oblasti poskytovania záruk na prevádzkové úvery a zmenky v Slovenskej záručnej a rozvojovej banke. 
V oblasti ochrany domácich výrobcov a spotrebiteľov sa postupuje v zmysle zmluvy o vytvorení Colnej únie a ustanovení zákona č. 214/1997 Z.z. o ochranných opatreniach pri dovoze. V súlade s týmto minister hospodárstva SR v apríli t.r. vydal rozhodnutie č. 22/2001, ktorým sa na dovoz trstinového alebo repného cukru  (HF1701) zo všetkých krajín (okrem ČR) zaviedla ročná množstevná kvóta vo výške 3900 t  s  platnosťou od 1.5.2001 do 31.12.2004.
Príprava na vstup do EÚ patrí k prioritným úlohám rezortu a samotný vstup k prioritným cieľom.  V marci 2001 bol vo vedení MP SR schválený  materiál Časový harmonogram  úloh MP SR v oblasti európskej integrácie na obdobie rokov 2001 – 2002, ktorý pozostáva z dvoch častí –“legislatívne úlohy” a “implementačné úlohy”.   Materiál obsahuje rozpracovanie všetkých v súčasnosti známych úloh MP SR, najmä však prioritných úloh pre rok 2001 s určením zodpovednosti a termínom splnenia danej úlohy. Základom pre spracovanie materiálu bola Pravidelná hodnotiaca správa, závery bilaterálnych screeningov, technických konzultácií, východiskové negociačné pozície kapitol č. 7 – Poľnohospodárstvo, č. 8 – Rybné hospodárstvo a NPAA.
	V rámci aproximácie poľnohospodárskych právnych noriem SR s legislatívou EÚ bol Ministerstvom pôdohospodárstva vypracovaný Návrh zákona, ktorým sa mení a dopĺňa  zákon NR SR č. 285/1995 Z.z.   o rastlinolekárskej starostlivosti, ktorý  už bol prerokovaný v Legislatívnej rady vlády SR a po zapracovaní pripomienok uplatnených v tejto rade bude predložený do vlády SR. Navrhovaná novela zvýrazňuje najmä bezpečnosť rastlín, hlavne potravín rastlinného pôvodu a tiež právne ustanovuje povinnosti správnej aplikácie metód ochrany rastlín a pesticídov v systéme “dobrej výrobnej praxe” známej ako Integrovaná ochrana rastlín. Ďalej  v I. štvrťroku 2001 bol  pripravený a Komisiou LRV SR pre technické právo schválený Výnos MP SR o požiadavkách na zabezpečenie zdravotnej neškodnosti a hygienickej bezchybnosti  živočíšnych produktov (účinnosť od 1.4.2001) a Výnos MP SR o veterinárnej starostlivosti, o veterinárnej ochrane štátneho územia (zatiaľ nenadobudol účinnosť). V týchto výnosoch ide o stanovenie hygienických požiadaviek na získavanie  živočíšnych produktov  - počas ich spracovania, skladovania, dopravy a manipulácie s nimi, o zvýšenie veterinárnej kontroly pri vstupe tovaru na územie SR, stanovujú sa podmienky  tranzitu tovaru, dovozu do skladov a o zdravotnej neškodnosti živočíšnych produktov atď.
	V lesnom hospodárstve zo Správy o lesnom hospodárstve v SR 2000 a z Koncepcie lesníckej politiky  SR do roku 2005 bolo prijatých na rok 2001  celkom 6 opatrení a úloh  v pôsobnosti vlády SR a  pôsobnosti rezortu MP SR je zabezpečovaných celkom 10 úloh. K významnejším patria: vypracovať  zákon o lesoch (lesný  zákon), Návrh programu na zúžitkovanie menejhodnotného dreva na energetické účely a nedrevných produktov lesa, vrátane návrhu zabezpečenia ich finančnej podpory z verejných zdrojov,  Návrh legislatívneho zámeru  zákona o poľovníctve,  Vyhodnotiť účinnosť doteraz realizovaných ozdravných opatrení v lesoch poškodených imisiami a Vypracovať harmonogram konkrétnych opatrení aproximácie lesníctva s krajinami EÚ. 
Vo vzťahu k vodnému hospodárstvu  v rámci Správy o vodnom hospodárstve v SR 2000  bolo prijatých na rok 2001 - 6 úloh v pôsobnosti vlády SR. Ide o úlohy, ktoré sú orientované najmä do legislatívnej oblasti a do oblasti ekonomických nástrojov. 
	Tri opatrenia, resp. úlohy sa týkajú legislatívnej oblasti. Ide o:
•	legislatívny zámer zákona o vodohospodárskych dokumentoch,
•	návrh zákona o verejných vodovodoch a verejných kanalizáciách,
•	návrh zákona, ktorým sa mení a dopĺňa zákon č. 102/1963 Zb. o rybárstve v znení neskorších predpisov. (K tejto úlohe poznamenávame, že sa pripravuje nový zákon o rybárstve).
	Menovité hodnotenie realizácie zámerov a plnenia úloh tvorí  prílohu (úlohy v pôsobnosti vlády – viď. príloha č.1, úlohy v pôsobnosti MP SR – viď. príloha č.2) k tejto informácii.

Z 9 vládnych  úloh je jedna úloha splnená,  prioritná úloha MP SR “Návrh zákona o organizovaní trhov s vybranými poľnohospodárskymi výrobkami” –  je predložená do LRV SR a 2 úlohy sú už v štádiu rozpracovania  - Návrh na výrobu a využitie obnoviteľných zložiek z poľnohospodárskych surovín pre pohonné látky (bioetanol a MERO) a Správa o poľnohospodárstve a potravinárstve v SR 2001.   Z 27 rezortných úloh   je 6 úloh splnených a 4 úlohy sú v štádiu rozpracovania.
Ostatné vládne a rezortné úlohy budú v súlade so stanovenými termínmi plnenia v priebehu roka riešené.